정조 22년
慶州府尹吳鼎源疏曰伏以臣於昨年待罪畿邑重嬰疾病特蒙恩遞縱荷生成之澤實速蔑效之辜感祝惶隕大何是俟中間日月曾未幾何而本州之除旨遽下給馬之恩命繼承臣實怵惕罔知攸爲情病雖苦不敢言私而生死向前圖報涓埃是臣區區之私義故卽日赴任仍復將毋則北望逖違之忱南來與同之私古人所道在臣先獲且況貤贈及先恩榮備至闔門相對只有感涕第是歉年弊局民憂溢目則實非如臣無似者所可堪任晝則忽忽然忘食夜則惶惶焉繞壁者誠恐僨誤以負我聖上委畀之德意臨筵之恩敎也接濟之策非不殫誠矯救之方非不竭慮而性本愚迷才又短拙實無以得其要而濟其急則自分覆餗如集于木乃於前月中得伏見傳敎下者有道內侍從文守令各具該邑及蔭武諸邑民隱之入聞者許令後先陳疏限以冬春無敢一人不言之敎臣自承命尤切悚惶臣之在任纔過數月臣之識見本無短長則邑弊民瘼亦未周知將何以出謀發慮仰副我聖上詢咨之盛意乎撫躬踧踖不覺自失而亦有所不敢終默則謹以一二事目下切急者仰陳伏乞聖慈俯垂察焉近年以來旱荒荐仍諸路之中嶠南尤甚而近峽近川之地雖云差勝非山非野之處率多赤地雖以臣所叨之州言之昨秋無溢渠之雨經冬無盈尺之雪堤澤俱涸川流多斷而自春徂秋未得大霈耕種節候已極愆期六月一雨非不霈然而亦未均洽旋卽烈曝赫日杲杲暵風炎炎迄過二旬更無點雨則不過鋤犁之霑殆同烘爐之雪僅移者立就焦黃代播者多未立苗節序旣晩陳荒過半而入秋以後雨暘稍適霜信差退則灌漑早種或多有秋田農成就亦勝始料而晩秧則更無餘望木綿則有名無實若夫高燥之田穀被焦而無種者居多汙濕之代播晩雨而全棄者太半荐被饑饉民勢蕩殘而擧懷塡壑之憂皆無安堵之心衆情遑遑靡所止屆又況滌場垂畢開倉在卽向後賑糶專靠準捧則催科之政正係時急而洪惟我聖上南顧一念宵旰不弛年分之狀未及登聞代穀之捧許令優厚憂災恤民之至仁盛德勤懇惻怛於十行絲綸之間令下之日漆室蔀屋鶉衣鵠形莫不攢祝蹈舞第伏念本州之各穀當捧至爲九萬九千七百石之多而土瘠民貧連歲不登故還穀之不能準納尤倍於他邑已成痼弊從前守土之臣非不兢惕奉法而督徵屢萬民間赤立及當歲暮便成弩末未捧夥多爲罪惟均則迫於收捧急於便民不得不一石租以一兩錢代捧且下納臭載拯米每石亦許三兩錢代納及其開倉仍以分給便若邑例之錢還者而其數則米爲六百石租爲一萬八千石臣於赴任之初汨於勸課稍定頭緖之後始乃覺得或慮吏輩之奸嚴加究覈之際衆民之以錢受食者盈庭溢門逐日哀籲皆願以錢還納則雖糶之以穀猶難徵糴於歉歲況授以錢豈易捧穀於災民乎臣欲曲副民願則有非糶糴之法意如欲膠守而嚴督其本穀則雖椎剝備加決知其無所捧而徒見其散四而莫之遏臣誠憫阨罔知所以爲計事勢到此不敢匿不以聞而略暴實狀欲望我殿下俯垂哀矜於窮民特下分數限年之停退今年則收捧本穀之幾分其餘待明秋畢捧則其於慶民紓力之方浹髓之恩實無涯極而糶糴之法亦隨而嚴立伏願下詢廟堂而處之焉嗚呼寺奴婢之痼瘼八路同然而嶺爲甚焉嶺之中本州之案付最多而臣伏見今七月二十七日頒下傳敎中有嶺南寺奴之弊卽夙夜念念另究便宜之政長在講確商量姑未能一變痼瘼而初元特罷推刷之法其後擧行依舊侵虐云爾則營邑之臣豈能免不職之罪乎仍下宣頭案退限之敎伏念聖上之德意有足以感及豚魚而本州寺奴之弊已極難醫則爲今日臣子而居是邑者其可不另査弊源深査救方以爲報答之萬一乎究覈簿書採探坊曲瘼而旣痼之由革而無弊之宜略有得其要領者故添入文字方欲修上之際因綾州牧使李宗燮疏批伏承承政院所下有旨臣奉讀以還益仰我聖上明竝日月仁侔天地恤隱矯瘼之深恩盛意曠絶千古豈獨寺賤之感頌鼓舞而已臣隣黎庶孰不欽仰攢祝乎臣之所欲陳者我聖明已悉俯燭矣臣之所願革者我聖明亦議釐正矣臣之一言不足有無輕重於今日而宗燮之疏臣姑未之得見矣其說弊之如何救瘼之如何臣旣未知則各效獻芹之誠以備採蕘之具亦或爲絲毫之補玆敢以前草略陳之本州寺奴爲四百九十六口婢爲一千二十口其中逃故與虛名實爲二百八十一口見存而至窮無依便成流丐者爲一百五十六口其餘散在道內十有四邑而朝東暮西乍來倏去者爲二百四十四口而若其逃故也虛名也見存而流丐也則皆是隣徵而族徵而納布者也散在道內而推徵無路者則或爲族徵或爲別差輩之代納者而所謂隣族者不知面目不分寸數之人而囚扑橫加掉脫不得哀彼殘民不能自辦渠家之身布者忽以隣族倍納至冤之布仍以流離丐乞性命難保者在在皆然所謂別差者蓋一千六百口之內隣徵族徵推尋無處者洽過三之一焉則乃以其中稍實者每年擇定別差二十四人以責捧布之役而本無徵處擧皆代納一經是役莫不蕩敗故或見差紙走如逃命如其不免畢竟流散今年如是明年如是年年乃失二十四人則終必無是類而後已方當徵布之節其所爲隣者爲族者爲別差者呼天頓地哀冤之聲徹人心骨如此之中又有別般可冤之事一口一疋布之移徵尙所不忍何況每歲之末又有二百兩勘債而逐名加斂之橫徵於隣族乎勘債橫徵尙云難堪又況六年一次改續案勘債亦有九百兩之別欽乎此猶餘事尤有切矜而可悲者蓋男子生而願爲之有室女子生而願爲之有家卽天理之常人彝之所不可廢而惟彼寺奴婢其名至賤其役至苦畏其有隣徵也故爲隣者視如讎賊憂其有族徵也故爲族者避如狼虎天地雖廣依着無所則有子者誰肯與婚有女者誰肯與嫁乎白髮處女皆無夫家禿頭老翁半是不娶嗚呼天地之大德曰生今於寺賤多絶生生之理則豈非切矜而可悲者乎且或平人見瞞而結婚者若於他日知是寺賤則非有七去之惡而一朝逐之如恐不及且雖生育之後割情斷恩竝與所生而棄絶之則傷倫干和良可駭愕而顧其情則亦慼矣東海一婦之冤尙致三年之旱何況千百命之冤乎一邑之冤尙然何況一道之廣八路之衆乎近歲荐旱竊恐未必不由於此輩之冤鬱而不但卽目之事如是亦有來頭之弊難防者蓋其旣賤且苦無所控訴自古爲瘼迄今未革一有逃故萬無代充實有事勢之不得不然者假使寺賤之逃亡有如雜犯之隱避則何患推尋何憂刷還而惟其去時或恐隣知及其逃後或慮族聞走旣遠而猶懼或近避旣深而猶憂或淺甚者父母或不知去向兄弟或不知死生雖鞭扑其父母兄弟有難陳告雖椎剝其鄰里族屬末由究覈然而議之者猶謂之曰寺奴婢之弊瘼顧在營邑之不能盡心於推刷云爾則營邑之臣固當受而爲罪而雖使議之者自當推刷亦必只擾其民而一無其效且況婚嫁失時生育不繁亦或男則爲僧女則爲尼然則生育少而老故多逃亡衆而還刷無日減月縮終至於徒擁虛簿自是理之固然勢之當然然且六年改案之際比摠之責立多至四五百每歲磨勘之時逃故之代充亦爲一百餘惟彼所任輩不可刻木而代之亦難斵石而立之則其所加括率多誣告以虛代虛以無塡無直於婢案各名下假爲作名虛塡所生所謂案婢本是無人而有名所謂兒弱抑亦無子而有子今日之虛簿乃明日隣徵族徵代納之本而彼亦豈樂爲而然哉此專由於勘簿之督迫而元摠之不得不充也近以渠輩稱冤之訴觀之案中之許多奴婢絶無舊奴婢之眞子孫蓋虛簿日廣本案歲減而或以千萬不當之寺賤族戚乃爲所任輩之勒加望告無路伸辯莫可頉免一轉再轉仍冒其名此尤呼冤之最甚者而虛實相混孰甚於此今若不改其規一切依例則將見良民盡陷爲寺賤今之勢如此後之患益甚奴良族戚滚作一團枷械笞鞭帀成大穽則寺賤之無類姑捨而良民之支保無方苟然了却一年之事而不問虛實橫加刑扑徵其冤布輸上京司而每年如此天下寧有如是之事乎噫法久弊生不可不革而革未盡善則反生其弊所以矯革固當難愼雖然革之而十分無反生之弊然後始可爲通變而若其通變不過一轉移間事則何可坐視而不思所以亟革乎臣謹按本州寺奴中移送防奴者三百七十二名蓋寺奴散亡之後竝以良軍代定名之以良水軍以應每朔之防布非獨本州爲然道內各邑皆有此名此乃奴役變爲良役之證案也用此旁照之已例永革寺奴之名色只以寺奴之元貢實數計口比摠以良民換定且壯婢之作役實數則用準折之法假令婢六口換作良丁一口則良丁一疋足當婢六口所納然則時存之奴不期爲良而自歸良丁納布之數不待更括而自在比摠奴丁良丁均是丁也奴布良布均是布也下無逃避之患上無隣族之徵昔之代虛者今代其實向之塡無者今塡其有加括之擾不及於民兒弱之充不責於吏而京司之需用無損列邑之徵捧無擾一定此法百弊自革此豈非雖革而無弊者乎蓋寺奴之所賤惡者其名而今則無之隣族之所畏避者其徵而此亦免焉曠蕩之恩綸若一頒下則女而無夫者從此有夫男而無妻者亦皆有妻人類之所不齒者忽變爲人而與人齒之欣欣然咸囿於天地位育之和而藹然和氣足以致祥或者以爲當此良丁極難之日其所充代亦反爲弊云而得良雖難曷若甚於括寺乎簽丁雖擾亦何比於搜逃乎惟彼未及細量者雖或慮其至難而臣竊以爲不然本州之寺案雖爲最多就於婢案除其未陞壯之兒弱乃用準折換定則一千二十之婢不過爲百餘之數且以奴案陞其未陞貢之兒弱則實貢之奴未滿五百此實爲換良之元數然則婢與奴合而計之雖換良丁良丁之實數必爲六百餘且元案之內逃故雜頉爲三之一則其中見存者尙爲三之二惟此三二之內雖曰虛名者多而所餘實摠當於貢案尙有其半則大率六百良丁之中寺奴之自爲良者應爲三百餘而其餘三百之數卽逃故虛名雜頉之代而必也簽得於良民然後乃可換定之數也本州之幅圓旣廣民戶亦多以若三百之數分定均簽於各面各洞則一洞所簽直不過各爲一名未必擾民於小里殘村而亦可不日盡充此豈有弊而至難者乎蓋其元案之數近於二十口人之驟見者眩於數多疑其換定則良之數亦當如是慮以爲難者無足爲怪而誰知以良代簽者其實乃爲三百餘之數乎其在寺奴加括之際則其數繁而其事難其在良丁換簽之後則其數略而其事易難易懸殊繁略逈異斷然行之則易於反掌而說者之以易爲難豈非不細量之甚者乎或者又言曰我朝治規以名分紀綱爲先如革寺奴婢之名則豈不有壞於名分紀綱云而此亦有不然者寺奴婢外亦有驛奴婢官奴婢校奴婢私奴婢是皆無弊而永當有其名者也寺奴婢之名今雖革之何嘗無奴婢之可名者而今日之名分紀綱何關於寺奴婢之沿革乎今此寺奴婢釐正之聖意實係億萬年無疆之休伏願聖明益懋聖斷亟令通變是臣區區之望若夫本州內奴婢則奴爲十七口婢爲十口而奴之納布婢之納役與寺賤無異且虛實之相蒙隣族之橫徵與寺賤亦同倘加矯革宜無彼此又有尙衣院奴婢奴爲三十九口婢爲七口旣不載於寺奴案亦不入於內奴案別爲名色年年收布者而其弊則亦與寺奴內奴少無差等若夫驛奴婢則上納之節收貢之方專係郵官之操縱闊狹則其所勞逸苦樂只在郵官方便顧恤之如何似不當與擬於寺奴內奴之通變矣有旨中以民庫事所下辭敎極爲嚴截凡今日爲邑宰者孰敢不服栗悚息思所以對揚乎本州亦有民庫而臣竊考其簿書則其創於何時旣無年條之可據雖未詳知觀於所謂本庫節目則本州物衆地大各樣公下有難闊狹者甚多故自前果爲戶斂結斂民不支勘於是乎鳩聚場稅錢火稅餘錢屯田畓牟租役價餘牟租等錢與穀物及各項公貨零瑣之餘錢名之曰補民庫以防戶結斂之弊所謂餘錢卽各樣公物出秩收捧時假令一分錢之內二三釐當爲公納則七入釐在所不捧而一分旣不可分破且二三釐屬之民則所縮公納亦無出處故以一分磨鍊所以七入釐餘剩之積乃爲此餘錢也論其名色則雖是不過百餘兩些小之物旣出於結且涉加捧難免謬規而雖欲出給於民實無析釐均分之道故仍爲收作是庫之用已成流來之例者良以此也場稅火稅旣無關於民斂今此餘錢亦果無革罷還給之路而至於役價餘牟租則係是斂給役價之後若干石餘存之移屬民庫者而爲例雖舊旣出戶斂則其在擧行之道不容仍置卽以永爲減數以給之意曉諭一境而若夫用下之規則各樣年例應下爲一百六十餘條間年應下爲一百三十餘條是皆須用於進上時封裹樻袱席紙各項所入及雜費京各司四營上納下納許多物種及雜費之不可不用而減削不得者也其外之所謂新延時闕內禮木錢吏曹堂參債則所宜官用自當而乃須於民庫則雖異私用未免謬例且工庫雜物及官廳各種又自民庫添來而入於排朔者亦是不正之名色惟此四條合爲六百十六兩故飭敎至嚴之下不勝悚懍之極一竝卽地減削庶爲永絶襲謬之端而此外又有所謂均役庫蓋民庫之莫重公用每患不足策應無路故自來邑例又設此庫以一千五百兩放債於民取其剩利以補年例間年之公下一如民庫之所用此雖非結戶之斂第其取殖之規什而取四有違官債之定法故自今秋爲始以什二永爲減定收捧仍成節目而其中尤有名色之不正者以其殖利之錢猶不能當其所下則乃以一千八百兩錢買復戶於民間春給以六兩冬收以十兩買之者以其稍廉於應役故雖曰樂赴而顧在官政養戶防結卽法典之大禁也今乃以其所禁反自先犯如此而何以令行而禁止乎且奸僞之弊由此難防寧不萬萬寒心乎雖然本州公用極其浩繁而邑力凋殘雖欲某條區處以爲策應之道而其勢末由只知除瘼之好而不念反生之弊則來頭窮民亦必受其害矣惟此買復名色旣不可不革應例公下亦不可不充補今若以一千八百兩買復本錢亦爲放債以取什二之例則比前買復所縮爲八百餘兩故以補民庫謬例削減條六百十六兩添補而其餘數百兩不足之數今方多般商度或相議道臣另意方便期於區劃俾有實效從今以往本州名色之不正者竝就革罷粗得釐正而至於戶結之斂則自前累減別無爲弊之可言惟是役價租一條果於一戶每年收得牟租間一斗以爲京主人各營主人傳關持者等支放之需而創始在於康熙二十五年已爲數百年之久此果無與於官用實難減却於應下者而更爲躬執嚴査區別存減於用下舊例之中已爲修正成冊報于道臣而以其減數及從前餘數之移下民庫者竝爲分數減給於每戶所收一斗之內論報曉諭之節俱爲悉心詳細擧行而民庫各樣例入例下許多條件名目瑣細事面猥屑不敢逐條詳陳故方又修成冊報營以爲轉報備局之計而玆敢先陳各條事實以竢處分焉仍伏念臣莅任屬耳才識疎矣道內各邑此等之弊姑無入聞者則何敢强陳臆對而若有廣探詳問之所得者則敢不效無隱之忱乎大抵民間收斂之弊每在於無定例之邑如有一定不易之規更無無時收斂之事則弊雖流來民不甚害而苟或式例不明則每有事端輒皆結徵戶斂故下民難保之由實階於此近日此弊兩南尤甚而無處不然伏願特降威斷嚴立科條先從有事輒斂之弊而防禁之則幸甚幸甚至若沿邑海戶之弊何處無之而言之者莫不以嶠南之沿邑爲最甚臣於兩沿各邑海民其所收斂之弊受害之端則雖未及詳知而至於本州則進上之靑魚貫目乾大口等種本非土産自前移貿於隣境而全鰒則以土産將納矣數十年前以其體小而色渝故乃因監營之點退轉貿以納仍以爲例往來貿取之際果爲海民之弊而各種價之逐戶收斂錢合爲一千八百兩零且以各項情錢浮費而收斂於逐戶者又合爲一千三百兩零矣往在辛酉因繡啓特下釐正之命營邑另行査櫛後啓聞而元封價錢以一千一兩酌定情錢浮費以四百九十一兩限數成爲節目以報備局而遵行之又至己酉以海戶之凋弊情錢條則別自本邑從他充代更無侵及而式至于今蓋元封錢旣是一定不可移易者而節目條件不啻截嚴不當更有所加斂則海戶殘氓宜皆安堵而實效漠然離散繼之目今見存之海戶至爲凋殘其爲漁業而旣納其錢又納土産之海衣廣魚藿蛤等種之戶僅爲百數不爲漁業而只納數兩錢之戶不過爲五六十頃因遞歸萊倅之筵奏全鰒移貿之弊乃有今七月初七日頒下傳敎而有先自東萊釐正其餘各邑有此者及全鰒外他物有如許之弊者一倂釐正之命諴小民恤海弊之至意申複諄摯於辭旨之中臣於奉承綸綍之日卽招該監官及海夫頭目等宣布德音共切攢頌之忱而因以按簿核實則壬寅定式之後十餘年之間奸弊轉生浮費層出元封之外各樣收斂又爲許多故一一爬櫛定式外收斂之錢則永爲革罷其數多至五百八十九兩零矣念此海民難支之弊實由於收斂之時監官輩不用有印跡官牌私自分定再徵三徵售其無厭之誅求故也方以此意論報道臣革罷濫捧及印牌分定等節嚴立科條更成節目俾得永久遵守而至於封進物種則凡係土産與隣境之所貿皆無爲弊但移貿之費全鰒爲尤多故乃於壬寅元封酌定錢數之中今番之又爲査減者至爲一百十五兩通計前後所減之數而若比壬寅以前所收之錢則殆除其半而民甚爲便且有大同會減米四十二石零之所給添補者則往貿以納自有其裕惟我聖上軫恤民隱釐正海弊之盛德至意庶效萬分一奉行之忱仍伏念土採以納雖是舊例進獻事體至爲嚴重決不敢諉之以土貢乃以體小色渝之品苟然充封則依前移貿封進在所不已而旣承飭敎之後有不敢一向泯默有若晏然仍行移貿者然玆敢仰陳事實以俟處分焉本邑境內火田收稅之節則隨其年事豐歉三等比摠每年年例上納該曹之外餘數則屬之補民庫故執卜之際民無勒徵之冤而府南七十里有一大山稱以於義峴者洞壑頗邃百餘年前民多來集遍耕山坂土品隨沃中年屬入於義宮之後加增稅額民不肯耕荐遭饑歲逃散相繼屢經大水山谷崩汰漸成茅葦之場而稅額自在導掌輩不問土地之陳起民戶之多少家收人斂必準三十結之摠結多而民愈散民散而地益荒如是多年以至全陳山內居民則盡爲離散而侵督之患遍及山外附近之民不能支堪累訴該宮雖爲減定二十結而此亦半是冤徵前府尹臣林濟遠在任時愍恤窮民出給三百兩錢使之殖利添補備當二百兩元稅及五十兩浮費少有息肩之效而若其元田則昔之蘆葦今作松林惡獸隱據防害耕種土鮮可稅之穀而半入陳荒錢非可久之物而終侵隣族一時牽架之政不足爲永久奠安之道而曾未多年錢又生弊已有騷擾之端從今幾年若至錢盡則必當永爲白徵而民將難保矣竊伏惟念我殿下御極以來深軫各宮屯稅之弊前後飭令諄複勤摯揭板禁防至爲嚴截凡在營邑之臣奉行之節操束之方孰不殫竭而至若此屯雖無宮屬任掌輩之侵困以其硬定結數準摠責納之故民受其弊至於此極向非自官給錢之惠則惟彼五洞之民離散且盡亦已久矣第念公田收稅之規必以其土之所出而今此宮納不以其土而以錢殖利而應稅揆以事面萬萬苟且若不及今通變則殘民必無支保之望而稅錢終無可捧之處寧不可悶之甚乎伏願下詢廟堂於其宮納二十結之中稍加闊狹更許減定其半則從今以往庶免法外冤徵之患而實得荒年懷保之道矣至若民弊之大變通大矯革則雖難猝議其在營邑間式例之不甚相妨而足可往復釐正者亦固有之雖然相孚實難牴牾每多終至於不期誅求而自抵苦瘼則臣於此等處誠不勝慨惜也本州之各面爲十六而其中三面則近以兵營之納偏受其苦民將不能支保蓋其所納氷丁米爲一百十餘石柴爲二千四百七十丹炭爲一百三十八石藁草爲三百九十同此皆自前結斂戶徵於一州之民以納兵營者而東南三面爲附近故取其便於往納而劃付之者也近年以來米品漸高昔之以倉還米足納者今變爲直飯米而下屬之科外濫徵每石多至三四斗且柴之一馱昔以三丹而今載以一丹炭亦如之藁草亦如之而惟彼營屬捧納之法則柴必較其長短而濫責於鐵索之外點退轉加代價漸踊各種皆然如此歉荒之歲米安得無碎米藁安得有茁藁乎瘦黑飢民日來盈庭皆願以錢代納故累次以書以報而終未準請三面民情吁亦慼矣假使兵營雖有小小損益其在軫恤歉民之政所宜曲副而作錢之例自下價準則無歲不捧及至報請則聽之邈然至於推吏臣旣拘於體面涉於較挈不得已檢納而三面騷擾之狀落莫之情有不可勝言大抵三面民數不下爲一小縣而此弊不除則將爲無告之民寧不可悶雖欲革弊若無定例則今日革之明日復然此其故何也點退易而操切難也必也以錢代納然後點退濫徵之患可隨而無也自官作錢之法一石米價當爲三兩而雖一二兩加定若使不計豐歉仍爲酌定則民將永賴矣本邑柴價則一丹乃爲一錢五分而營納願以三錢炭則本邑之價一石例爲六錢而營納則願以一兩五錢藁草本邑之價一同本爲一錢而營納則願以二錢今若一依民願以錢許納永以爲式則實爲萬餘民命莫大之惠也噫彼僧徒亦是民也本州境內大刹爲十二其爲屬菴亦復夥然而役則非加僧則日離四刹僅保八寺幾空靑山邃林白衲無蹤不獨在僧家悲涼而已抑將爲無賴輩安泊處則足爲荒歲之憂而京司營府之許多公役亦必移及於平民故還接之道今方悉心而本府所納雜物則見方一半蠲給若其各營所納則有非本邑所可擅便者矣目今三寺之兵營所納紙價添助錢五十兩自是白徵況又無僧可捧則便是白徵之白徵故文報至三竝未得施豈非可矜之甚乎空寺之各營所納則竝蒙半減然後從此殘僧庶有還集之望矣惟此數條至煩天聽實涉屑越萬萬悚惶此雖小事亦係民隱不能坐視敢此附陳伏願令廟堂行會於本道作錢及蠲役竝蒙實惠之地不勝大願本州衆瘼之中封山之弊尤爲甚焉蓋沿海封山之設專爲取用船材係是國家陰雨之備則是誠不輕而重其設豈得已也若臣州所謂封山有三曰楸嶺也柿嶺也竹嶺也東有長䰇南有蔚山雖有沿海之名實距海門爲三十里有餘石路崚嶒艱於運輸從前造船也治倭館也未嘗取材於此山己酉之館役自萊府始乃伐取動一邑之民費三朔之勞僅致十餘株於海門而石角所磨太半毁損竟棄不用設置封山之意果安在哉此山據在三邑之間橫亘八十餘里地廣土腴可容數千戶耕鑿其占地也廣故爲弊也鉅深林邃壑惡獸群據猛虎殺人或相望於數月之內封豕食禾輒如掃於一夜之間此已爲害於民生也不細而又有苛於此猛於此者每一摘奸之來營屬之侵求旣甚山監之供億難辦一過騷然如値亂離最窮者卽是離散重遷者暗地彌縫一年衆費動逾千金畢竟難支逐歲耗損環封山四面數十里之地灌莽蒼然人煙蕭瑟又或有裨校之酷者禁在籬薪搜及野殯治屋者瞿瞿於樊圃葬親者遑遑於用棺惟彼山氓亦可哀也伏惟聖明至仁至慈凡係醫瘼解懸之方雖或有損於國家苟可便民則必施益下之政況此無益無用之地徒有虛名而革與不革之間窮民之生死休戚係焉則可不思所以改革而拯救也哉梁山之封三而曾革其一蔚山之封五而嘗罷其二流戶還接戶口歲增反無害於國用此已事可驗而前府尹臣柳焵亦欲以此陳疏因遞未果前人之意亦與臣膚淺之識不相參差顧其爲弊可知也臣之庸愚疎賤何敢自主意見容易論說於更張之謨而事係民隱之切急不避猥越竝此附陳伏願殿下穆然深思廓然明斷亟下臣所上諸條於廟堂竝賜處分焉臣無任云云答曰省疏具悉卿疏所陳內寺奴婢之弊益聞其所不聞無辜齎怨尙云切矜竝不知生人之理者尤豈不爲干和之一大端而矯救之擧稽至于今非出於悠泛誠以磨礪須如百鍊可能行之永久卿之論列救弊諸件令籌坐諸堂各陳意見仍具大臣意見使之稟處結斂戶斂各項弊端及於義峴濫稅事附陳邑弊封山之弊亦令一體稟處